La ciutadania podrà consultar el fons bibliogràfic del Museu Arqueològic de Gandia
16 juny 2020

## La ciutadania podrà consultar el fons bibliogràfic del Museu Arqueològic de Gandia16 juny 2020Última actualització: 14 juliol 2025

![](../gestion/img/_AO_8461-copia.jpg)  
  

La **regidora delegada de Patrimoni Històric, Artístic i Cultural, Alícia Izquierdo**, i el **regidor delegat de l’IMAB, José Manuel Prieto**, van visitar el Museu Arqueològic de Gandia per conéixer de primera mà la tasca de catalogació dels fons bibliogràfics del MAGa que ha estat realitzant la **tècnica de biblioteques Roser Pérez** durant els darrers mesos. En total, més d'un miler d'exemplars de llibres al voltant de l'arqueologia i el patrimoni de les nostres comarques, a més d'un fons d'hemeroteca amb un centenar de publicacions periòdiques d'aquest mateix àmbit arribades d'altres museus i institucions dedicades a l'estudi i salvaguarda de la nostra història. Es tracta d'un projecte en col·laboració entre el Departament d'Arqueologia i Patrimoni i l'Institut Municipal d'Arxius i Biblioteques, concretament a través de l'Arxiu Històric Municipal_. “Gràcies a aquesta iniciativa, ben prompte la ciutadania podrà consultar un nou fons bibliogràfic de primer nivell, que estarà a l'abast de tothom a la Biblioteca Històrica de Gandia, a la segona planta de la Biblioteca Central Municipal”,_ va assegurar Prieto.  

_“Aquests fons es veuran ben prompte ampliats amb la digitalització del fons fotogràfic del Servei Municipal d'Arqueologia que s'ha realitzat recentment als laboratoris del MAGa, i que serà també custodiat per l'Arxiu Històric per tal de posar-lo a disposició de tota la gent que tinga interés en conéixer l'evolució de les intervencions arqueològiques al terme de Gandia durant els darrers 30 anys”,_ va anunciar Izquierdo.